ทิสโก้ชวนเพิ่มหุ้นตปท. คาดจีนแจกกำไร30%
บลจ.ทิสโก้ เทใจให้หุ้นต่างประเทศ แนะเพิ่มน้ำหนักลงทุน เชื่อกำไรดีกว่าหุ้นไทย หลังความเสี่ยงเงินเฟ้อน่าเป็นห่วง
18 ส.ค. 2554

บลจ.ทิสโก้ เทใจให้หุ้นต่างประเทศ แนะเพิ่มน้ำหนักลงทุน เชื่อกำไรดีกว่าหุ้นไทย หลังความเสี่ยงเงินเฟ้อน่าเป็นห่วง 
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ ขณะนี้เป็นจังหวะที่เหมาะสมในการเพิ่มน้ำหนักการลงทุนในตลาดต่างประเทศ โดยเฉพาะในภูมิภาคเอเชีย เนื่องจากปัจจัยต่างๆ คลี่คลายไปในทางที่ดีขึ้น 
“จีนยังน่าลงทุนมากที่สุดในเอเชีย และแม้ว่าเศรษฐกิจของจีนจะมีการขยายตัวแข็งแกร่ง แต่ดัชนีหุ้นยังไม่ได้ปรับตัวขึ้นไปอย่างที่ควรจะเป็น ดังนั้นจึงถือเป็นจังหวะเหมาะที่จะกระจายการลงทุนเข้าไปในตลาดดังกล่าว โดยตลาดหุ้นจีน คาดว่า ยังมีโอกาสปรับเพิ่มขึ้นอยู่มากกว่า 30% เนื่องจากราคาหุ้นต่อกำไร (พี/อี) อยู่ในระดับ 10 เท่า” นายสาห์รัช กล่าว
ขณะที่ พี/อี ตลาดหุ้นไทยในปัจจุบันอยู่ที่ 12-13 เท่า ซึ่งสูงกว่าค่าเฉลี่ยในอดีต และจากระดับดัชนีที่ใกล้แตะระดับ 1,100 จุด ขณะที่เป้าหมายดัชนีตลาดหุ้นไทยปีนี้อยู่ที่ 1,200 จุด จึงเหลือโอกาสปรับเพิ่มขึ้นอีกประมาณ 10% เท่านั้น
“แม้ว่าเศรษฐกิจคาดว่าจะยังคงสามารถเติบโตได้ดีต่อเนื่อง ภายใต้รัฐบาลใหม่ที่มีเสถียรภาพมากขึ้น และพร้อมที่จะผลักดันนโยบายต่างๆ ซึ่งจะส่งผลให้เกิดการลงทุนและการบริโภคที่สูงขึ้น แต่ก็จะมีผลต่อความเสี่ยงเงินเฟ้อในอนาคตที่อาจเพิ่มขึ้นต่อเนื่อง”